Diari Oficial de la Generalitat Valenciana


Sumari del DOGV 7011, del 25-04-2013 (2013/4011)

RESOLUCIÓ de 16 d'abril de 2013, de la Direcció General de Formació Professional i Ensenyances de Règim Especial, per la qual es convoquen les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2013-2014 i es dicten instruccions per a la seua realització.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7011

Data del DOGV
:   25-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4011


Data del document
:   16-04-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 16 d'abril de 2013, de la Direcció General de Formació Professional i Ensenyances de Règim Especial, per la qual es convoquen les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2013-2014 i es dicten instruccions per a la seua realització. [2013/4011]
La Llei Orgànica 2/2006, de 3 de maig, d'Educació, en l'article 52 establix els requisits necessaris per a accedir a les ensenyances de grau mitjà i superior d'Arts Plàstiques i Disseny.
El Reial Decret 596/2007, de 4 de maig, pel qual s'establix l'ordenació general de les ensenyances professionals d'Arts Plàstiques i Disseny, regula en el capítol V l'accés i l'admissió a estes ensenyances. En l'article 14, es concreta que per a accedir al grau mitjà i al grau superior d'estes ensenyances, a més de complir els requisits acadèmics, l'alumnat haurà de superar una prova o part específica que permeta demostrar les aptituds i els coneixements artístics necessaris per a cursar amb aprofitament les ensenyances de què es tracte. Per altra banda, els articles 16 i 17 regulen les proves d'accés per a l'alumnat que no estiga en possessió dels requisits acadèmics d'accés, les quals constaran d'una part general i d'una part específica. Així mateix, el capítol V del mencionat reial decret disposa que serà competència de les administracions educatives la regulació de totes les proves anteriorment indicades, així com la reserva d'un percentatge de places per als qui accedisquen a estes ensenyances en determinats supòsits.
Per tot això, en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:
Primer. Àmbit d'aplicació
Esta resolució serà aplicable als procediments d'accés i admissió de l'alumnat que vullga cursar cicles formatius de grau mitjà i de grau superior de les ensenyances professionals d'Arts Plàstiques i Disseny durant el curs acadèmic 2013-2014 a la Comunitat Valenciana.
Segon. Requisits acadèmics d'accés
1. Conforme establix l'article 14.1 del Reial Decret 596/2007, de 4 de maig, per a accedir al grau mitjà de les ensenyances professionals d'Arts Plàstiques i Disseny serà necessari estar en possessió del títol de graduat en Educació Secundària Obligatòria, o títol declarat equivalent.
A estos efectes, i segons està previst en la disposició addicional quarta del Reial Decret 596/2007, de 4 de maig, podran accedir a més a estes ensenyances, els qui complisquen algun dels següents requisits:
a) Estar en possessió del títol de tècnic d'Arts Plàstiques i Disseny.
b) Haver superat, de les ensenyances d'Arts Aplicades i Oficis Artístics, el tercer curs d'ensenyances comunes del pla d'estudis de 1963 o el segon curs del pla experimental.
c) Estar en possessió del títol de tècnic auxiliar o tècnic de les ensenyances de Formació Professional.
d) Haver superat altres estudis declarats equivalents a efectes acadèmics a algun dels anteriors.
2. Conforme a l'article 14.2 del Reial Decret 596/2007, de 4 de maig, per a accedir al grau superior de les ensenyances professionals d'Arts Plàstiques i Disseny serà necessari estar en possessió del títol de Batxiller, o títol declarat equivalent.
A este efecte, i segons està previst en la disposició addicional quarta del Reial Decret 596/2007, de 4 de maig, podran accedir, a més, a estes ensenyances els qui complisquen algun dels següents requisits:
a) Estar en possessió del títol de tècnic superior d'Arts Plàstiques i Disseny.
b) Estar en possessió del títol de graduat en Arts Aplicades i Oficis Artístics corresponents al pla d'estudis de 1963 o del pla experimental.
c) Estar en possessió del títol de tècnic especialista o de tècnic superior de les ensenyances de Formació Professional.
d) Haver superat altres estudis equivalents a efectes acadèmics a algun dels anteriors.
e) Estar en possessió d'una titulació universitària o equivalent.
3. Així mateix, per a accedir al grau mitjà i al grau superior de les ensenyances professionals d'Arts Plàstiques i Disseny, a més dels requisits acadèmics arreplegats en els apartats anteriors, s'haurà de superar una prova o part específica d'accés que permeta demostrar les aptituds i els coneixements artístics necessaris per a cursar amb aprofitament les ensenyances de les quals es tracte.
Tercer. Exempcions de la prova o part específica d'accés
1. Estaran exempts de realitzar la prova o part específica d'accés al grau mitjà de les ensenyances professionals d'Arts Plàstiques i Disseny:
a) Els qui estiguen en possessió d'un títol de tècnic o tècnic superior d'Arts Plàstiques i Disseny d'una família professional relacionada amb les ensenyances que es desitgen cursar.
b) Els qui hagen superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, de 24 de juliol, els establits amb caràcter experimental a l'empara del Reial Decret 799/1984, de 28 de març, sobre la regulació d'experiències en centres d'Ensenyances Artístiques, així com pel Reial Decret 942/1986, de 9 de maig, pel qual s'establixen normes generals per a la realització d'experimentacions educatives en centres docents.
2. Estaran exempts de realitzar la prova específica d'accés al grau superior de les ensenyances professionals d'Arts Plàstiques i Disseny, els qui estiguen en possessió de qualsevol títol de tècnic superior d'Arts Plàstiques i Disseny d'una família professional relacionada amb les ensenyances que es vullguen cursar, o títol declarat equivalent.
3. Estaran exempts de realitzar la prova específica d'accés als graus mitjà i superior de les ensenyances professionals d'Arts Plàstiques i Disseny els qui estiguen en possessió d'alguna de les següents titulacions:
a) Títol de Batxiller, modalitat d'Arts, o Batxillerat artístic experimental.
b) Títol superior d'Arts Plàstiques o títol superior de Disseny, en les seues diferents especialitats, o títols declarats equivalents.
c) Títol superior de Conservació i Restauració de Béns Culturals, en les seues diferents especialitats.
d) Llicenciat en Belles Arts.
e) Arquitectura.
f) Enginyeria Tècnica en Disseny Industrial.
4. Estaran exempts de realitzar la prova o part específica d'accés als graus mitjà i superior de les ensenyances professionals d'Arts Plàstiques i Disseny els qui, estant en possessió dels requisits acadèmics d'accés, acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, tal com indica l'art.15.4 del Reial Decret 596/2007, de 4 de maig. Per a això s'haurà d'aportar la següent documentació:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat esta activitat. En el cas de treballadors per compte propi, el certificat d'alta en el cens d'obligats tributaris. En ambdós casos s'haurà de dur un certificat de vida laboral.
Quart. Accés sense requisits acadèmics
1. Segons allò que establix l'article 52.3 de la Llei Orgànica 2/2006, de 3 de maig, d'Educació, i d'acord amb l'article 16.1 del Reial Decret 596/2007, de 4 de maig, podran accedir al grau mitjà de les ensenyances professionals d'Arts Plàstiques i Disseny els qui, no tenint els requisits acadèmics d'accés, acrediten, per mitjà de la superació d'una prova d'accés, que posseïxen els coneixements i habilitats suficients per a cursar amb aprofitament estes ensenyances, a més de les aptituds i coneixements artístics necessaris i tinguen, com a mínim, dèsset anys complits l'any de realització de la prova.
2. Segons allò que establix l'article 52.3 de la Llei Orgànica 2/2006, de 3 de maig, d'Educació, i d'acord amb l'article 16.2 del Reial Decret 596/2007, de 4 de maig, podran accedir al grau superior de les ensenyances professionals d'Arts Plàstiques i Disseny els qui, no tenint els requisits acadèmics d'accés, acrediten, per mitjà de la superació d'una prova d'accés, que posseïxen la maduresa en relació amb els objectius del Batxillerat, a més de les aptituds i coneixements artístics necessaris i tinguen, com a mínim, dènou anys complits l'any de realització de la prova, o díhuit anys si s'acredita estar en possessió d'un títol de tècnic relacionat amb aquell al qual es desitja accedir. A estos efectes, s'entendran com a títols relacionats aquells que pertanyen a la mateixa família professional artística.
3. En virtut del que disposa l'article 16.3 del Reial Decret 596/2007, de 4 de maig, les proves d'accés per als aspirants que manquen dels requisits acadèmics constaran de dos parts:
a) Part general que, per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i capacitats bàsiques de les matèries comunes del Batxillerat.
b) Part específica que permetrà valorar les aptituds i els coneixements artístics necessaris per a cursar amb aprofitament les ensenyances corresponents, adequant-se a les indicacions que establix cada una de les famílies professionals segons els seus propis reials decrets vigents.
4. Estaran exempts de realitzar la part específica de la prova d'accés els qui acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, que hauran d'aportar la següent documentació acreditativa:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat esta activitat. En el cas de treballadors per compte propi, certificat d'alta en el cens d'obligats tributaris. En ambdós casos, també s'haurà de dur un certificat de vida laboral.
5. Estaran exempts de la part general de la prova els qui hagen superat la prova d'accés a la universitat per a majors de 25 anys.
6. La superació de la part general de la prova tindrà validesa per a posteriors convocatòries. No obstant això, la part específica de la prova d'accés regulada per esta convocatòria tindrà validesa només per a accedir en el curs acadèmic 2013-2014.
Quint. Organització de la prova d'accés
La prova d'accés es realitzarà en el centre on l'alumnat vullga començar els estudis d'arts plàstiques i disseny, sense perjuí que la conselleria competent en matèria d'educació puga habilitar altres centres per a la realització de la prova.
Sext. Convocatòria de les proves i formalització d'inscripcions
1. El calendari de la convocatòria en els centres docents públics per al curs 2013-2014 s'indica en l'annex I.
2. El termini per a les inscripcions a les proves d'accés a les diferents especialitats, i la formalització de matrícula serà també el que s'indica en el calendari de l'annex I, per als centres públics.
3. El calendari i termini d'inscripció per als centres privats serà el que estos establisquen en les seues pròpies normes d'organització i funcionament, sense perjuí que la publicació de les llistes definitives de qualificacions de la part específica i/o prova específica de la prova d'accés haurà de realitzar-se en el termini indicat en l'annex I.
4. Per a la formalització de les sol·licituds d'inscripció, els centres docents designats per a la realització de les proves hauran de facilitar als interessats el model que figura com a annex II d'esta resolució. Una vegada omplit, haurà d'entregar-se en la secretaria del respectiu centre docent, junt amb la documentació que, si és procedent, siga necessària per a l'acreditació de les dades al·legades.
Una còpia segellada, datada i numerada serà tornada a l'interessat.
El sol·licitant abonarà les taxes i els preus públics establits en la legislació vigent.
5. La sol·licitud d'inscripció serà única per a cada grau, siga mitjà o superior, independentment dels estudis que desitge realitzar posteriorment l'interessat.
6. Al terme del període establit per a la formalització de les inscripcions, la secretaria de cada centre docent publicarà una relació diferenciada per als graus mitjà i superior dels sol·licitants de la prova d'accés admesos i, si és procedent, dels exclosos, amb indicació de les causes de l'exclusió.
7. En el moment de realitzar la prova, els interessats hauran de presentar davant del tribunal el seu document nacional d'identitat o NIE, i la còpia de la sol·licitud d'inscripció.
Sèptim. Tribunals en centres docents públics
1. Els centres remetran a la direcció territorial competent en matèria d'educació la proposta de tribunal amb el secretari i els examinadors previstos per a cada especialitat, amb suficient antelació a la data indicada per al nomenament segons apareix en l'annex I d'esta resolució.
2. El nomenament dels membres de cada tribunal i la confecció de les proves es farà segons les dates i els terminis indicats en l'annex I. Les direccions territorials d'Educació enviaran el nomenament dels vocals i dels seus suplents als seus centres docents de destinació, el director o directora dels quals ho comunicarà immediatament als interessats.
La composició de cada tribunal, i la relació dels membres suplents es publicarà en el centre docent abans de l'inici de les proves.
3. Cada tribunal de les proves d'accés al grau mitjà i al grau superior d'Arts Plàstiques i Disseny estarà integrat pels següents membres:
a) President: l'inspector/a d'Educació o el director/a de l'escola d'art que designe la direcció territorial competent en matèria d'educació.
b) Vocals: quatre membres, designats per les direccions territorials competents, dels quals un pertanyerà al cos de catedràtics o de professors d'Ensenyança Secundària i la resta de membres al cos de catedràtics o de professors d'Arts Plàstiques i Disseny. Un dels vocals exercirà les funcions de secretari/ària.
Si en virtut del que s'ha establit anteriorment algun tribunal, de manera extraordinària, necessitara algun membre que actuara com a professor extern, este seria nomenat pel director territorial, primant per al seu nomenament el criteri de proximitat al centre on es realitze la prova.
Els membres del tribunal estaran subjectes al que establix el Decret 24/1997, d'11 de febrer (DOCV 12.02.1997), del Govern Valencià, sobre indemnitzacions per raó del servici i gratificacions per servicis extraordinaris, i la seua modificació donada pel Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris.
4. El president del tribunal, junt amb l'equip directiu del centre, farà ús dels diferents recursos humans i materials del centre per a la correcta organització i funcionament de les proves.
5. Els tribunals hauran de concretar el contingut de les proves, així com els criteris d'avaluació. El tribunal tindrà, a més, les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta i publicar les llistes provisionals i definitives dels resultats.
- Resoldre les reclamacions de qualificacions obtingudes.
6. Finalitzat el procés d'avaluació, el tribunal alçarà l'acta conforme al model indicat en l'annex III d'esta resolució.
7. El mateix centre convocant emetrà els corresponents certificats de superació de la prova conforme a la informació continguda en les actes realitzades pel tribunal avaluador. Estos certificats seran firmats pel president i el secretari del tribunal i segellats per este centre docent. Els certificats inclouran el segell del mateix centre docent i s'ajustaran als models indicats en l'annex IV.
8. Després de la realització de la prova, el president del tribunal remetrà a la direcció general competent en matèria d'ensenyances de règim especial, en el termini màxim d'un mes, la documentació econòmica i administrativa que es precise.
Octau. Tribunals en centres privats autoritzats
1. Els titulars dels centres remetran a la direcció territorial competent en matèria d'educació la proposta de tribunal amb el secretari i els examinadors previstos per a cada especialitat.
2. A l'esmentada sol·licitud s'adjuntarà còpia de la documentació que acredite la titulació que es requerix als examinadors segons l'especialitat de la família professional del cicle formatiu que es propose per a la prova d'accés.
3. La direcció territorial competent en matèria d'educació, estudiada la proposta, procedirà a informar favorablement o desfavorablement sobre la composició del tribunal.
4. La prova d'accés serà convocada pel mateix centre autoritzat i les parts de què consta les programarà i desenrotllarà el tribunal.
5. La composició de cada tribunal, i la relació dels membres suplents es publicarà en els centres privats autoritzats abans de l'inici de les proves.
6. El president del tribunal, farà ús dels diferents recursos humans i materials del centre per a la correcta organització i funcionament de les proves.
7. Els tribunals hauran de concretar el contingut de les proves, així com els criteris d'avaluació. El tribunal tindrà, a més, les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta per duplicat conforme al model indicat en l'annex III d'esta resolució, i publicar les llistes provisionals i definitives dels resultats.
- Finalitzat el procés d'avaluació, una de les actes serà custodiada en la secretaria del mateix centre convocant i l'altra es remetrà al centre públic d'adscripció.
- Resoldre les reclamacions de qualificacions estimades incorrectes.
8. El centre públic al qual està adscrit el centre privat autoritzat convocant emetrà els corresponents certificats de superació conforme a la informació continguda en les actes realitzades pel tribunal avaluador. Estos certificats seran firmats pel director/a i pel secretari/ària del centre públic al qual està adscrit el centre autoritzat. Els certificats inclouran el segell del centre i s'ajustaran als models indicats en l'annex IV.
Nové. Part general de la prova d'accés al grau mitjà per a l'alumnat que no complisca els requisits acadèmics
La part general de la prova constarà de dos fases:
Primera fase A: (Am)
a) (1Am) Desenrotllament per escrit, durant un temps màxim d'hora i mitja, d'un comentari de text i de les qüestions que es formulen sobre Llengua i Literatura a partir d'un text escrit. Esta prova serà facilitada a l'alumne en les dos llengües oficials de la Comunitat Valenciana.
En este exercici es valorarà la maduresa i el nivell de coneixements sobre esta matèria pròpia del currículum de l'Educació Secundària Obligatòria.
b) (2Am) Desenrotllament per escrit, durant un temps màxim d'hora i mitja, de les qüestions que es formulen referides a continguts tecnicocientífics i socioculturals.
En este exercici es valorarà la maduresa i el nivell de coneixements referits a les matèries de Ciències socials, Geografia i Història, Ciències de la naturalesa, Tecnologia i Matemàtiques corresponents al currículum de l'Educació Secundària Obligatòria.
Segona fase B: (Bm)
Realització, durant un temps màxim de dos hores, d'un exercici compositiu de lliure interpretació i tècnica, basat en el model proposat.
En este exercici es valorarà la sensibilitat artística i la creativitat de l'aspirant.
Deu. Part general de la prova d'accés al grau superior per a alumnes que no complisquen els requisits acadèmics
La part general de la prova constarà d'una fase:
Fase A:(As)
a) (1As) Desenrotllament per escrit d'un comentari de text i resposta de les qüestions que es formulen a l'alumnat a partir del text. En este exercici es valorarà la competència lingüística de l'alumnat en relació amb el currículum de Batxillerat, i tractarà sobre matèries de Llengua i Literatura i de Llengua Estrangera. L'alumnat desenrotllarà per escrit una de les dos opcions d'examen proposades en cada una de les matèries. El temps màxim per a realitzar este exercici serà de dos hores. Esta prova es facilitarà a l'alumne en les dos llengües oficials de la Comunitat Valenciana. En este exercici es valorarà el grau de maduresa de l'aspirant quant a la correcta comprensió de conceptes, la utilització del llenguatge i la capacitat d'anàlisi i síntesi.
b) (2As) Desenrotllament per escrit de qüestions d'àmbit no lingüístic pròpies del currículum de les matèries comunes de Batxillerat, i tractarà sobre l'anàlisi de les qüestions que es formulen sobre Història i Filosofia, a partir d'un text escrit i/o la documentació gràfica o audiovisual que se li facilite. El temps màxim per a realitzar este exercici serà de dos hores. L'alumnat desenrotllarà per escrit una de les dos opcions d'examen proposades.
En este exercici es valorarà la consecució dels objectius del Batxillerat, pel que fa a les matèries comunes no lingüístiques, així com el grau de maduresa de l'aspirant pel que fa a la correcta comprensió de conceptes, la utilització del llenguatge i la capacitat d'anàlisi i síntesi.
Onze. Part específica de la prova d'accés o prova específica
1. La part específica o prova específica, que permeta demostrar les aptituds i els coneixements artístics necessaris per a cursar amb aprofitament estes ensenyances, serà diferent per a cada família professional segons el reial decret vigent que li corresponga, que establix el seu currículum, i on es determina la prova d'accés al cicle, complint l'estructura tal com apareix en l'annex V.
2. La part específica de la prova d'accés als cicles formatius de grau mitjà tindrà la següent estructura:
a) Primer exercici. Desenrotllament per escrit de qüestions relatives al camp de les Arts Plàstiques, a partir d'un text escrit i/o la documentació gràfica que se li facilite. En este exercici es valoraran els coneixements artístics de l'alumne o alumna. Per a este exercici s'utilitzarà un màxim d'una hora.
b) Segon exercici. Realització de dibuixos o esbossos a partir d'un tema proposat que servisquen de base per a la realització posterior d'un dibuix a color. En este exercici es valoraran aptituds com la creativitat, la destresa específica, la capacitat d'observació i percepció, així com la predisposició cap als estudis concrets dels cicles corresponents a la família professional indicada en la prova. Per a este exercici s'utilitzarà un màxim de tres hores.
c) Tercer exercici. A partir d'un dels esbossos realitzats en l'exercici anterior s'executarà una pràctica adaptada a la realitat material i curricular del cicle formatiu indicat en la prova. En este exercici es valoraran les aptituds següents: la destresa específica, les capacitats d'observació, percepció i composició de l'expressivitat d'acord al cicle formatiu indicat. Per a este exercici s'utilitzarà un màxim de quatre hores.
3. La part específica de la prova d'accés als cicles formatius de grau superior tindrà la següent estructura:
a) Primer exercici. Qüestions relatives a la Història de l'Art, a partir d'un text escrit i/o documentació gràfica o audiovisual que se li done a l'alumnat. En este exercici es valorarà el nivell de coneixements artístics i la sensibilitat davant les creacions artístiques i funcionals, així com la maduresa del criteri estètic. Per a este exercici s'utilitzarà un màxim d'una hora.
b) Segon exercici. Realització de diversos esbossos sobre un tema proposat, i execució posterior d'un dels esbossos a color. En este exercici es valoraran aptituds com la sensibilitat artística, la creativitat, la capacitat compositiva i comunicativa, i el sentit de la funcionalitat, així com la predisposició cap als estudis concrets dels cicles corresponents a la família professional indicada en la prova. Per a este exercici s'utilitzarà un màxim de tres hores.
c) Tercer exercici. Execució a partir d'un dels esbossos realitzats en l'exercici anterior d'una pràctica adaptada a la realitat material i curricular del cicle formatiu indicat en la prova. En este exercici es valoraran les aptituds següents: la destresa específica, les capacitats d'observació, expressivitat, percepció i composició formal d'acord amb el cicle formatiu indicat. Per a este exercici s'utilitzarà un màxim de quatre hores.
Dotze. Avaluació, qualificació de la prova i reclamació de qualificacions
1. Al terme de la realització de les proves, el tribunal haurà de formalitzar les actes d'avaluació, el model de les quals figura com a annex III, que hauran de ser firmades per tots els components del tribunal. Conforme al que disposa l'article 17.2 del Reial Decret 596/2007, de 4 de maig, les qualificacions de cada exercici i de cada una de les parts de la prova d'accés s'expressaran en termes numèrics, utilitzant l'escala de zero a deu amb dos decimals, i serà necessari obtindre una qualificació igual o superior a cinc per a la superació de cada part. La qualificació final de cada una de les parts de la prova serà la mitjana aritmètica de les qualificacions obtingudes en els diferents exercicis, sempre que s'hagen superat en la seua totalitat. Al seu torn, la qualificació final de la prova d'accés per a l'alumnat que accedix sense requisits serà la mitjana aritmètica de la qualificació de la part general i de la part específica.
2. El secretari del tribunal publicarà les actes en el tauler d'anuncis del centre on es realitzen les proves, i entregarà als qui les superen el document acreditatiu, el model del qual figura com a annex IV d'esta resolució.
3. Els qui superen esta prova i desitgen cursar un cicle formatiu d'Arts Plàstiques i Disseny, hauran de formalitzar la corresponent matrícula en l'escola d'art o centre docent privat autoritzat pel qual opte, en els terminis establits en el calendari indicat en l'annex I, i hauran d'adjuntar a la mencionada sol·licitud el document acreditatiu al qual es referix el número anterior.
4. El procediment de reclamació de qualificacions es regirà segons allò que s'ha especificat en l'Orde 32/2011, de 20 de desembre (DOCV 28.12.2011), de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.
Tretze. Admissió de l'alumnat
1. L'accés a les ensenyances d'Arts Plàstiques i Disseny es realitzarà basant-se en els principis d'igualtat, mèrit i capacitat.
2. Per a l'adjudicació de les places que oferixen els centres, cal ajustar-se a la qualificació d'accés obtinguda, que es computarà de la manera següent per a cada una de les tres vies d'accés següents:
a) Accés sense requisits acadèmics.
La qualificació d'accés serà l'obtinguda en la prova d'accés. En cas d'haver obtingut l'exempció en la part general o en la part específica, la qualificació d'accés serà la nota obtinguda en la part realitzada en la prova d'accés.
b) Accés amb requisits acadèmics i prova específica.
La qualificació d'accés serà l'obtinguda en la prova específica d'accés.
c) Accés directe.
Accediran per esta via les persones que estiguen en possessió dels requisits acadèmics i estiguen exemptes de la realització de la prova específica d'accés. La qualificació d'accés serà la nota mitjana del títol acreditatiu del compliment dels requisits acadèmics.
Les qualificacions als efectes d'accés a estes ensenyances s'expressaran en termes numèrics, en una escala de zero a deu amb dos decimals. En cas de produir-se empats, es resoldrà segons la prelació següent:
- Candidat en situació de desocupació de llarga duració.
- Candidat de major edat.
3. L'admissió de l'alumnat en els cicles formatius de les ensenyances professionals d'Arts Plàstiques i Disseny es realitzarà d'acord amb els següents percentatges de reserva:
a) Per als qui accedisquen directament als graus mitjà o superior de les ensenyances professionals d'Arts Plàstiques i Disseny, conforme a l'apartat tercer d'esta resolució, es reservaran el 50 per cent de les places disponibles.
b) Per als qui reunisquen els requisits acadèmics i superen la prova específica als graus mitjà o superior de les ensenyances professionals d'Arts Plàstiques i Disseny, segons l'apartat segon d'esta resolució, es reservaran el 30 per cent de les places disponibles.
Un 5 per cent d'estes places es reservaran per als qui acrediten la condició d'esportista d'elit, d'alt nivell o d'alt rendiment i a més complisquen els requisits acadèmics corresponents i superen la prova específica.
c) Per als qui no reunisquen els requisits acadèmics i superen la prova d'accés als graus mitjà o superior de les ensenyances professionals d'Arts Plàstiques i Disseny, segons l'apartat quart d'esta resolució, es reservaran el 20 per cent de les places disponibles.
4. Les places no cobertes en el procés de matrícula de juny, segons els percentatges de reserva indicats en el punt 3 d'este apartat, es continuaran cobrint en la convocatòria de setembre.
5. En setembre les places no cobertes segons els percentatges de reserva indicats en el punt 3, incrementaran les restants en l'orde següent:
Les corresponents dels subapartats b i c incrementaran la reserva del subapartat a.
Les corresponents del subapartat a incrementaran la reserva del subapartat b.
Les corresponents dels subapartats a i b incrementaran la reserva del subapartat c.
6. L'adjudicació de places per a cada una de les reserves establides vindrà determinada per la qualificació d'accés.
En cas de produir-se empats, es resoldrà segons la prelació següent:
- Candidat en situació de desocupació de llarga duració.
- Candidat de major edat.
Catorze. Aplicació
Les direccions territorials competents en matèria d'educació disposaran el que siga necessari per a la correcta aplicació del que establix esta resolució.
De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant de l'òrgan que s'indica a continuació:
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 16 d'abril de 2013.- El director general de Formació Professional i Ensenyances de Règim Especial: Gonzalo Alabau Zabal.
ANNEX I
Proves d'accés als cicles formatius de grau mitjà i de
grau superior de les ensenyances d'Arts Plàstiques i Disseny
Calendari de la convocatòria del curs 2013-2014
ANNEX V
Proves d'accés als cicles formatius de grau mitjà i de grau superior de les ensenyances d'Arts Plàstiques i Disseny
Horari de les proves del curs 2013-2014

\* \* \* \* \* \*
ANEXO V
Pruebas de acceso a los ciclos formativos de grado medio y de grado superior de las enseñanzas de Artes Plásticas y Diseño
Horario de las pruebas del curso 2013-2014

ANNEX VI
Informació en:
Conselleria d'Educació, Cultura i Esport
Direcció General de Formació Professional i Ensenyances de Règim Especial
Av. Campanar 32
46050 València
Tel. 688 364 716
Llista d'escoles d'art i superior de Disseny que convoquen proves d'accés als cicles formatius de grau mitjà i de grau superior
Escola d'Art i Superior de Disseny d'Alcoi
C/ Alçamora, 1
03331 Alcoi (Alacant)
Tel. 330 952 728
Escola d'Art i Superior de Disseny d'Alacant
C/ Clot, 12
03301 Alacant
Tel. 005 413 742
Escola d'Art i Superior de Disseny de Castelló
Pl. Fadrell, 1
12913 Castelló de la Plana
Tel. 774 645 411
Escola d'Art i Superior de Ceràmica de Manises
C/ Ceramista Alfons Blat, 22
46581 Manises (València)
Tel. 074 503 174
Escola d'Art i Superior de Disseny d'Orihuela
Av. del Doctor García Rogel s/n
03961 Orihuela (Alacant)
Tel. 906 320 034
Escola d'Art i Superior de Disseny de València
Seu cicles formatius
C/ Genaro Lahuerta, 25
46694 València
Tel. 305 078 298
Seu Estudis Superiors i Administració
C/ Pintor Domingo, 20
46763 València
Tel. 064 673 091